section_heading: Sedmogodišnji rat
paragraph_text: Tijekom Sedmogodišnjeg rata bio je postavljen u Glatz, gdje se pridružio korpusu generala Giovannija Piccolominija. Napredovao je kod Brandeisa, koji je zauzeo jurišom 6. svibnja 1757. godine. Pri tome su zarobljeni pruski potpukovnik Carl Gustav von Mardefeld s 500 ljudi (Bataljun Manstein) te oružje. Zauzimanjem Brandeisa bio je ugrožen lijevi bok opsade Praga. Tada je dobio zapovjedništvo nad svim lakim postrojbama. Dana, 18. lipnja 1757. predvodio je prethodnicu u bitci kod Kolina, a 24. studenoga 1757. uspio je napasti pruskog zapovjednika, vojvodu od Beverna, koji je bio zarobljen. Kad je Breslau (danas Wroclaw) kapitulirao u prosincu 1757., i sam je bio zarobljen. Godine 1758. imenovan je feldmaršalom poručnikom, a 1759. djelovao je sa samostalnim korpusom u Šleziji. Dana, 26. ožujka uspio je osvojiti Greifenberg am Queiss, gdje je nakon osam sati borbe zauzeo pruski garnizon (14 časnika s 900 ljudi) pod Düringshofenom. Dana, 17. kolovoza uspio je istjerati Pruse kod Grünberga i Friedlanda, što je omogućilo Daunu da prijeđe na Bober, a 16 časnika s 500 ljudi je zarobljeno. Dana, 3. prosinca susreo se s korpusom generala Dierickea u Collnu kod Meissena, led ga je odsjekao od glavne vojske. Prusi su se predali kad im je ponestalo municije. U siječnju 1760., Beck je odlikovan Velikim križem Terezijskog reda. Dana, 20. veljače 1760. uspio je zarobiti generala Czettricza u bitci kod Kossdorfa. Godine 1760. stupio je u ruski korpus feldmaršala Buturlina, a 1762. istaknuo se u Gornjoj Šleziji kod Reichenbacha.